Es reforcen les conferències i les exposicions a l’edició d’enguany del festival Terra de Trobadors

El nou Centre d’Estudis Trobadorescos tindrà un paper destacat.

Després de fer-se la presentació pública davant el mitjans de comunicació al Portal de la Gallarda, el festival Terra de Trobadors ja és a punt. La programació ja fa dies que és al carrer i d’ella podem extreure els primers actes que es celebraran.

El tret de sortida del festival medieval el donarà la inauguració de l’exposició que organitza la parròquia de Santa Maria i l'Ajuntament de Castelló d'Empúries i que porta com a títol “La Basílica de Santa Maria de Castelló d'Empúries. Mil anys d'història”. Es tracta d’una mostra que ens aproximarà a la història de l’església de Castelló d’Empúries, passant per la construcció de l'actual temple gòtic, erigit al segle XIII de la mà de l’arquitecte Ramon de Xartres. 

Set plafons reflectiran l’evolució arquitectònica de l’església i resumirà els orígens del temple. Una desena de vitrines mostraran interessantíssimes peces d’orfebreria, documentació antiga, manuals notarials i llibres de cant litúrgic. Gràcies a aquesta exposició retornaran temporalment a la vila peces de patrimoni castelloní que a hores d’ara resten fora del municipi, com la mà de plata que l’emperador Carles V va oferir a la verge de la Candelera, durant la seva visita a la població, o la corona que el Conestable de Portugal va lliurar també a la patrona de Castelló d’Empúries.

Document del 1007 on s'esmenta la venda d'uns terrenys que afrontaven amb l'església de Santa Maria.

Enguany les conferències tornaran a prendre un notable protagonisme al festival Terra de Trobadors i estan dirigides a tothom, tant a especialistes com a interessats en l'època medieval, en el fenòmen trobadoresc i en la història de Castelló d'Empúries i de l'antic comtat d'Empúries. 

La primera d’elles tindrà lloc el divendres dia 7 de setembre a les 19h, a la Sala Gòtica, i ens situarà en el context històric de l’època que emmarca enguany la temàtica del Terra de Trobadors. Des del Centre d’Estudis Trobadorescos i la Universitat de Girona s’ha confiat en l’arqueòloga i historiadora Anna Maria Puig per fer la conferència inaugural que tindrà com a títol “De vila del pagus de Peralada a capital comtal”, una interessant conferència que comentarà les transformacions i els motius que converteixen la vila de Castelló, una petita vila depenent de Peralada, en la nova capital del comtat d'Empúries al segle XI.

Seguidament, el mateix divendres dia 7 de setembre i al mateix lloc, es presentarà l'edició del número 6 de la revista Mot so razo, una publicació anual que edita conjuntament el Centre d'Estudis Trobadorescos amb l'Institut de Llengua i Cultura de Catalanes de la Universitat de Girona.


A la fotografia, Jordi Canet, responsable del Centre d'Estudis Trobadorescos amb un exemplar del nou Mot so razo.

Pel que fa a les altres conferències que s'oferiran durant el festival, el dissabte dia 8 de setembre a les 11h del matí, també a la Sala Gòtica del Palau dels Comtes, hi haurà la conferència “Els comtes d’Empúries i la noblesa empordanesa al segle XI”, a càrrec de Lluís To Figueras, professor d'Història Medieval de la Universitat de Girona, una conferència també de caire històric que versarà en concret sobre les famílies comtals i els diversos llinatges senyorials del comtat d'Empúries al segle XI.

Finalment, el dilluns dia 10 de setembre, a les 18h a la Sala Gòtica, tindrà lloc la darrera conferència amb el títol “La poesia de Ripoll: el cançoner eròtic”, a càrrec del professor José Martínez de la Universitat Autònoma de Barcelona, que se centrarà en la lírica trobadoresca de Ripoll i en diversos aspectes temàtics més concrets.

Cal destacar també l’altra exposició que es podrà visitar durant el Terra de Trobadors i que ha estat organitzada pel Centre d'Estudis Trobadorescos amb l'especial col·laboració del Grup Cultural Comtat d'Empúries: “Mil anys del Comtat d’Empúries”, que s’acollirà a la primera planta de la Cúria-presó medieval i que romandrà oberta cada dia del festival. En aquesta exposició, els visitants podran fer un tomb per la llarga història del territori comtal emporità, a través de diversos plafons que explicaran en síntesi la trajectòria històrica del comtat d’Empúries, des de les primeres referències documentals de la vila de Castelló i de l'església de Santa Maria de Castelló d'Empúries, fins a l'epoca moderna. A més a més, s'exposaran 19 objectes i peces de gran valor històric, artístic i arqueològic, com ara dues monedes autèntiques del comtat d’Empúries, un mapa original del segle XVII de la badia de Roses en què s’observa l’estany de Castelló, o diverses puntes de llança i de fletxa trobades i provinents de la vila medieval de Castelló d'Empúries, entre altres

